Predkladacia správa

Materiál Návrh zmien Národnej tabuľky frekvenčného spektra sa predkladá vláde Slovenskej republiky na schválenie na základe vládou SR schváleného materiálu Národná tabuľka frekvenčného spektra (NTFS), ktorý vypracovalo a na rokovanie vlády predložilo Ministerstvo dopravy, pôšt a telekomunikácií SR v zmysle §31 ods. 2 zákona č.195/2000 Z.z. o telekomunikáciách. 
V súlade so zámermi Telekomunikačnej politiky na roky 2000 – 2002 bola v roku 2001 Ministerstvom dopravy, pôšt a telekomunikácií SR vypracovaná NTFS, ktorá bola dňa        15. augusta 2001 schválená vládou SR. NTFS vyčleňuje frekvenčné úseky a stanovuje pridelenie frekvenčných pásiem jednotlivým rádiokomunikačným službám, ako napr. pevné, pohyblivé, družicové, rozhlasové, televízne a pod. Spôsob prideľovania frekvencií na daný účel stanovuje plán frekvenčného spektra. Pridelenie frekvencií telekomunikačným operátorom vykonáva Telekomunikačný úrad SR spôsobom stanoveným plánom.
Vzhľadom na to, že zabezpečenie účelného využívania frekvenčného spektra je podmienené priebežnou aktualizáciou národnej tabuľky frekvenčného spektra, MDPT SR v spolupráci s Telekomunikačným úradom SR, Ministerstvom obrany SR, Ministerstvom vnútra SR a Slovenskou informačnou službou pripravilo Návrh zmien NTFS. Samotnou prípravou zmien NTFS bol poverený Výskumný ústav spojov v Banskej Bystrici (VÚS).
Predkladaný materiál obsahuje návrh zmien verejnej verzie NTFS za rok 2001. Táto verejná NTFS je určená na všeobecné použitie.
Vykonané zmeny vyplývajú z nových dokumentov ERC a z ich akceptácie Slovenskou republikou pre konkrétne rádiokomunikačné služby.
NTFS je spracovaná na základe Rádiokomunikačného poriadku Medzinárodnej telekomunikačnej únie (ITU), Rozhodnutí a odporúčaní Európskeho výboru pre rádiokomunikácie (CEPT/ERC) a Európskeho výboru pre elektronické komunikácie (ECC) s prihliadnutím na závery Svetovej rádiokomunikačnej konferencie (WRC-2000), smerníc ES, dohôd o využívaní frekvencií medzi MDPT SR, MO SR, MV SR a SIS a príslušných rozhodnutí TÚ SR.